
A. [bookmark: _Toc1216522489]Všeobecná časť 

Ministerstvo zdravotníctva Slovenskej republiky predkladá návrh Vyhlášky Ministerstva zdravotníctva Slovenskej republiky o minimálnych požiadavkách na materiálno-technické vybavenie vybraných druhov ústavných zdravotníckych zariadení (ďalej ako „vyhláška“) v súlade s § 8 ods. 2 zákona č. 578/2004  Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.
Návrh vyhlášky vychádza z potreby aktualizovať materiálno-technické vybavenie na základe poznatkov z praxe. Cieľom je zosúladiť požiadavky s aktuálnymi medicínskymi poznatkami, technologickým pokrokom a potrebami súčasnej praxe.
Cieľom predkladaného návrhu vyhlášky je ustanoviť minimálne požiadavky na materiálno-technické vybavenie vybraných druhov ústavných zdravotníckych zariadení. Zároveň dochádza k oddeleniu ústavnej zdravotnej starostlivosti od ambulantnej zdravotnej starostlivosti. Materiálno-technické vybavenie vybraných druhov ambulantných zdravotníckych zariadení je ustanovené vo vyhláške Ministerstva zdravotníctva Slovenskej republiky č. 236/2025 Z. z. o minimálnych požiadavkách na personálne zabezpečenie a materiálno-technické vybavenie vybraných druhov ambulantných zdravotníckych zariadení. Minimálne požiadavky na personálne zabezpečenie vybraných druhov ústavných zdravotníckych zariadení sú uvedené v prílohe č. 1b zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. 
Predkladaný návrh vyhlášky nemá vplyv na rozpočet verejnej správy, podnikateľské prostredie, na životné prostredie, na informatizáciu, sociálne vplyvy, vplyvy na služby pre občana a na manželstvo, rodičovstvo a rodinu.
Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právnymi predpismi Európskej únie.

Návrh vyhlášky nie je predmetom vnútrokomunitárneho pripomienkového konania. 




B. Osobitná časť
K § 1
Ustanovuje sa, že minimálne požiadavky na materiálno-technické vybavenie vybraných druhov zdravotníckych zariadení ústavnej zdravotnej starostlivosti sú uvedené v prílohe č. 1. 
Súčasne sa uvádza, že vyhláška sa nevzťahuje na ústavné zdravotnícke zariadenia, prírodné liečebné kúpele, kúpeľné liečebne a detenčné zariadenia v pôsobnosti Ministerstva spravodlivosti Slovenskej republiky, Ministerstva obrany Slovenskej republiky a Ministerstva vnútra Slovenskej republiky. 
K § 2
Ustanovuje sa, že do 31. decembra 2027 sa minimálne požiadavky na materiálno-technické vybavenie, podľa tejto vyhlášky považujú za splnené, aj ak sú splnené v zmysle Výnosu Ministerstva zdravotníctva Slovenskej republiky č. 09812/2008-OL z 10. septembra 2008 o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení v znení neskorších predpisov, v znení účinnom do 31. decembra 2025.
K § 3
Ustanovuje, že touto vyhláškou sa preberajú právne záväzné akty Európskej únie uvedené v prílohe č. 2.
K § 4
Ustanovuje sa, že nové zariadenia ústavnej zdravotnej starostlivosti, ktoré začnú poskytovať zdravotnú starostlivosť po nadobudnutí účinnosti tejto vyhlášky, musia spĺňať osobitné priestorové požiadavky. 
K § 5
Ustanovuje, že touto vyhláškou sa zrušuje výnos Ministerstva zdravotníctva Slovenskej republiky z 10. septembra 2008 č. 09812/2008-OL o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení (oznámenie č. 410/2008 Z. z.) v znení výnosu z 10. decembra 2008 č. 25118/2008-OL (oznámenie č. 576/2008 Z. z.), výnosu z 10. augusta 2009 č. 16480/2009-OL (oznámenie č. 335/2009 Z. z.), výnosu zo 6. apríla 2011 č. 00707-OL-2011 (oznámenie č. 124/2011 Z. z.), výnosu zo 7. decembra 2011 č. 11943-OL-2011 (oznámenie č. 464/2011 Z. z.), výnosu zo 14. decembra 2012 č. 09780-OL-2012 (oznámenie č. 419/2012 Z. z.), výnosu z 2. mája 2014 č. 02395-OL-2014 (oznámenie č. 125/2014 Z. z.), výnosu z 9. decembra 2014 č. 09993-OL-2014 (oznámenie č. 348/2014 Z. z.), opatrenia z 2. decembra 2016 č. S08241-OL-2016 (oznámenie č. 335/2016 Z. z.), opatrenia zo 16. januára 2018 č. 02055-2017-OL (oznámenie č. 23/2018 Z. z.), opatrenia zo 7. júla 2021 č. 13660-2021-OL (oznámenie č. 295/2021 Z. z.), opatrenia zo 16. februára 2022 č. 12433-2022-OL (oznámenie č. 57/2022 Z. z.), opatrenia z 12. augusta 2022 č. S17597-2022-OL (oznámenie č. 290/2022 Z. z.), opatrenia zo 16. januára 2023 č. S08743-2023-OL (oznámenie č. 31/2023 Z. z.) a opatrenia zo 16. septembra 2025 č. č. S18063-2025-OL (oznámenie č. 237/2025 Z. z.).
K § 6
Ustanovuje sa predpokladaný termín nadobudnutia účinnosti tejto vyhlášky 1. januára 2027.

K prílohe č. 1
V spoločných ustanoveniach v I časti  prílohy č. 1 návrhu vyhlášky sa ustanovujú všeobecné požiadavky na ústavné zdravotnícke zariadenia z hľadiska minimálneho priestorového zabezpečenia. Definujú sa napríklad funkčné priestory ústavného zdravotníckeho zariadenia a to centrálny príjem alebo urgentný príjem alebo ambulancia, ktorá poskytuje ústavnú pohotovostnú službu, oddelenie, šatňa pre personál, operačný trakt, riadiaca časť, registratúrne stredisko, nemocničná lekáreň, centrálna sterilizácia a pod. Z hľadiska ochrany zdravia sa tiež upravujú požiadavky na vetranie, vykurovanie, osvetlenie, úpravu povrchu stien, triedenie odpadu a skladovanie zdravotníckych pomôcok.
V II. časti prílohy č. 1 sa definuje základné vecné vybavenie a prístrojové vybavenie ústavného zdravotníckeho zariadenia. Určuje sa napríklad základné vecné vybavenie a prístrojové vybavenie oddelenia, operačnej sály, miestnosti na pozákrokové sledovanie pacientov a pod.
V 1. oddiele III. časti prílohy č. 1 sa ustanovujú minimálne požiadavky na materiálno-technické vybavenie jednotlivých vybraných ústavných zariadení, ktoré sa aktualizovali na základe požiadaviek a potrieb z praxe.
V návrhu vyhlášky sa upravuje minimálne materiálno-technické vybavenie ústavných zariadení urgentného príjmu 1. typu pre dospelých, urgentného príjmu 2. typu pre dospelých, ambulancie ústavnej pohotovostnej služby pre dospelých, ústavných zariadení urgentného príjmu 2. typu pre deti a dorast, ambulancie ústavnej pohotovostnej služby pre deti a dorast, oddelenia vnútorného lekárstva, oddelenia gynekológie a pôrodníctva, oddelenia neonatológie, oddelenia pediatrie, oddelenia chirurgie, oddelenia hrudníkovej chirurgie, oddelenia anestéziológie a intenzívnej medicíny a zároveň sa stanovuje vybavenie pre detskú anestéziológiu a intenzívnu medicínu. Ďalej sa upravuje minimálne materiálno-technické vybavenie ústavných zariadení oddelenia diabetológie, porúch látkovej premeny a výživy, oddelenia endokrinológie, oddelenia nefrológie a oddelenia gastroenterológie.
V tejto časti sa tiež stanovuje minimálne materiálno-technické vybavenie ústavných zariadení oddelenia infektológie a oddelenia pre izoláciu a liečbu vysoko nebezpečných nákaz pri infektologickom pracovisku.

Ďalej sa upravuje minimálne materiálno-technické vybavenie ústavných zariadení oddelenia pneumológie a ftizeológie vrátane vecného vybavenia a prístrojového vybavenia oddelenia pediatrickej pneumológie a ftizeológie.
Ustanovuje sa minimálne materiálno-technické vybavenie ústavných zariadení oddelenia ortopédie, oddelenia ortopedickej protetiky, oddelenia urológie, oddelenia geriatrie, doliečovacieho oddelenia, oddelenia oftalmológie, oddelenia otorinolaryngológie, oddelenia dermatovenerológie a oddelenia kardiológie vrátane detskej kardiológie.
Ďalej sa stanovuje minimálne materiálno-technické vybavenie ústavných zariadení oddelenia neurológie, oddelenia algeziológie, oddelenia neurochirurgie, oddelenia psychiatrie vrátane minimálneho materiálno-technického vybavenia ústavných zariadení oddelenia detskej psychiatrie.
Ďalej sa ustanovuje minimálne materiálno-technické vybavenie ústavných zariadení oddelenia kardiochirurgie vrátane detskej kardiochirurgie.
Stanovuje sa minimálne materiálno-technické vybavenie ústavných zariadení oddelenia plastickej, rekonštrukčnej a estetickej chirurgie, oddelenia klinického pracovného lekárstva a klinickej toxikológie a oddelenia klinickej onkológie vrátane detskej klinickej onkológie.
Ďalej sa ustanovuje minimálne materiálno-technické vybavenie ústavných zariadení oddelenia úrazovej chirurgie, oddelenia paliatívnej medicíny a oddelenia radiačnej onkológie.
Ustanovuje sa minimálne materiálno-technické vybavenie ústavných zariadení oddelenia popálenín, chirurgických a urologických oddelení, ktoré vykonávajú transplantácie a biobaniek vrátane transplantačného centra, centra pre obličkové transplantácie, centra pre transplantáciu pečene a centra pre transplantácie srdca
Ďalej ustanovuje minimálne materiálno-technické vybavenie ústavných zariadení oddelenia maxilofaciálnej chirurgie, oddelenia medicíny drogových závislostí, oddelenia nukleárnej medicíny, oddelenia fyziatrie, balneológie a liečebnej rehabilitácie vrátane spinálnej rehabilitačnej jednotky, ak sa zriaďuje a detského oddelenia fyziatrie, balneológie a liečebnej rehabilitácie.
Stanovuje minimálne materiálno-technické vybavenie ústavných zariadení oddelenia reumatológie, oddelenia hematológie a transfúziológie, oddelenia angiológie, oddelenia centrálnej sterilizácie, a to úsek sterilizácie a úsek dezinfekcie lôžok, ak sa zriaďuje.
Ustanovuje sa minimálne materiálno-technické vybavenie ústavných zariadení oddelenia cievnej chirurgie a oddelenia dlhodobej intenzívnej starostlivosti.
V 2. oddiele prílohy č. 1 návrhu vyhlášky sa upravuje základné priestorové vybavenie a minimálne materiálno-technické vybavenie liečebne pre dospelých a základné priestorové vybavenie a minimálne materiálno - technické vybavenie liečebne pre deti a dorast.
V 3. oddiele prílohy č. 1 návrhu vyhlášky sa upravuje základné priestorové vybavenie a minimálne materiálno-technické vybavenie hospicu.
V 4. oddiele prílohy č. 1 návrhu vyhlášky sa upravuje základné priestorové vybavenie a minimálne materiálno-technické vybavenie domu ošetrovateľskej starostlivosti.
V 5. oddiele prílohy č. 1 návrhu vyhlášky sa ustanovujú podmienky na splnenie minimálnych požiadaviek na priestorové vybavenie a materiálno-technické vybavenie zariadenia biomedicínskeho výskumu.
V 6. oddiele prílohy č. 1 návrhu vyhlášky sa upravuje minimálne materiálno-technické vybavenie traumacentra základnej úrovne.
Pri jednotlivých oddeleniach sa uvádza text „ak sa zriaďuje“ uvedeným sa rozumie, že ak je na oddelení zriadený uvedený úsek musí mať minimálne priestorové a materiálno technické vybavenie uvedené v tejto vyhláške. 

K prílohe č. 2 
Uvádza sa zoznam preberaných právne záväzných aktov Európskej únie.

